Din it-taqsima teżamina kull objettiv taħt l-Artikolu 3 tad-Deċiżjoni. Tħares lejn l-attivitajiet li n-Netwerk ikun wettaq. Fejn ikun tematikament xieraq, xi objettivi tal-Artikolu 3 intrabtu flimkien (l-objettiv a mal-objettiv g u l-objettiv d mal-objettiv e).

L-Artikolu 3 tad-Deċiżjoni: Objettivi L-għan ta’ din id-Deċiżjoni huwa li tħeġġeġ il-kooperazzjoni bejn l-Istati Membri permezz tan-Netwerk fil-qasam tal-impjiegi, fl-oqsma tar-responsabbiltà tal-PES, sabiex tikkontribwixxi għall-‘Ewropa 2020’ u għall-implimentazzjoni ta’ politiki rilevanti tal-Unjoni, u b’hekk tappoġġa: (a) il-gruppi soċjali l-aktar vulnerabbli b’rati għoljin ta’ qgħad, speċjalment ħaddiema akbar fl-età u ż-żgħażagħ barra mill-impjieg, edukazzjoni jew taħriġ (‘NEETs’); (b) xogħol diċenti u sostenibbli; (c) il-funzjonament aħjar tas-swieq tax-xogħol fl-UE; (d) l-identifikazzjoni ta’ nuqqas ta’ ħiliet u l-għoti ta’ informazzjoni dwar fiex jikkonsisti dan in-nuqqas ta' ħiliet u fejn jinsab, kif ukoll it-tlaqqigħ aħjar tal-ħiliet ta’ min ikun qiegħed ifittex xogħol u l-ħtiġijiet ta’ min iħaddem; (e) l-integrazzjoni aħjar tas-swieq tax-xogħol; (f) aktar mobilità ġeografika u okkupazzjonali volontarja fuq bażi ekwa biex jiġu sodisfatti l-ħtiġijiet speċifiċi tas-suq tax-xogħol; (g) l-integrazzjoni ta’ persuni esklużi mis-suq tax-xogħol bħala parti mill-ġlieda kontra l-esklużjoni soċjali; (h) l-evalwazzjoni u l-valutazzjoni ta’ inizjattivi attivi fis-suq tax-xogħol u l-implimentazzjoni effettiva u effiċjenti tagħhom.

2.1 Appoġġ għall-gruppi soċjali vulnerabbli u l-integrazzjoni ta’ persuni esklużi mis-suq tax-xogħol (l-objettiv a u l-objettiv g)

In-Netwerk jgħin biex jiġi żgurat li s-swieq tax-xogħol ikunu qegħdin jaħdmu sew fl-Ewropa. Ċentrali għal dan hija l-implimentazzjoni ta’ politiki li jgħinu lil dawk l-aktar ’il bogħod mis-suq tax-xogħol isibu xogħol, speċjalment iż-żgħażagħ u l-persuni qiegħda fit-tul, li hija prijorità ewlenija għall-politika Ewropea dwar l-Impjiegi. Barra minn hekk, in-Netwerk indirizza l-integrazzjoni tar-rifuġjati u ta’ persuni b’diżabilità fis-suq tax-xogħol.

Il-qgħad fost iż-żgħażagħ

In-Netwerk kien u għadu jikkontribwixxi b’mod attiv għall-miżuri tal-UE biex jiġi indirizzat il-qgħad fost iż-żgħażagħ permezz tal-appoġġ tiegħu għall-implimentazzjoni tal-Garanzija għaż-Żgħażagħ. L-għan tal-Garanzija għaż-Żgħażagħ huwa li jiġi żgurat li ż-żgħażagħ kollha taħt il-25 sena jirċievu offerta ta’ xogħol ta’ kwalità tajba, edukazzjoni kontinwa, apprendistat jew traineeship fi żmien erba' xhur minn meta jsiru qiegħda jew minn meta jkunu waqqfu mill-istudji tagħhom. F’ħafna pajjiżi, il-PES jaġixxu bħala l-punt ewlieni ta’ aċċess għall-Garanzija għaż-Żgħażagħ, f’ħidma kollaborattiva ma’ firxa ta’ msieħba li jipprovdu dawn is-servizzi.

Ir-Rakkomandazzjoni dwar il-Garanzija għaż-Żgħażagħ tistieden lin-Netwerk tal-PES biex ikompli jimmonitorja u jirrapporta b’mod regolari dwar l-iżviluppi li jittrattaw it-tfassil, l-implimentazzjoni u r-riżultati tal-iskemi ta’ Garanzija għaż-Żgħażagħ. Id-Deċiżjoni titlob lin-Netwerk sabiex jippromwovi u jaqsam l-aħjar prattika dwar l-integrazzjoni taż-żgħażagħ barra mill-edukazzjoni, impjieg, jew taħriġ (NEETs). Għalhekk in-Netwerk qiegħed jimmonitorja l-implimentazzjoni tal-Garanzija għaż-Żgħażagħ mill-PES – ippubblikata fir-rapporti annwali dwar it-tema — u wettaq diversi attivitajiet analitiċi u ta’ tagħlim reċiproku oħra. Pereżempju, il-Catalogue of PES Practices for the Outreach to NEETs (Katalogu dwar il-Prattiki tal-PES għall-Ilħiq tan-NEETs) tan-Netwerk jinkludi eżempji minn 17-il PES dwar il-modi differenti li bihom ġew ipprovduti dawn is-servizzi madwar l-Ewropa. Il-Catalogue of Measures for Implementation of the Youth Guarantee (Katalogu ta’ Miżuri għall-Implimentazzjoni tal-Garanzija għaż-Żgħażagħ) tan-Netwerk jelenka miżuri tal-PES biex jitjieb is-servizz offrut tagħhom dwar il-Garanzija għaż-Żgħażagħ. Barra minn hekk, fl-2016 ġie żviluppat sett ta’ miżuri biex jipprovdi gwida konkreta għall-PES dwar l-ilħiq tan-NEETs.

Ir-rapport tal-Kummissjoni tal-2016 dwar Il-Garanzija għaż-Żgħażagħ u l-Inizjattiva favur l-Impjieg taż-Żgħażagħ: tliet snin wara qies li ħafna mill-PES kienu mmiraw aħjar is-servizzi tagħhom u offrew aktar servizzi liż-żagħżagħ. Ir-rapport isemmi wkoll xi sfidi li fadal għall-PES, bħall-iżgurar li jkollhom il-kapaċità li jwettqu l-firxa kbira ta’ ħidmiet meħtieġa, u jżidu l-kooperazzjoni strutturata tagħhom ma’ min iħaddem.

Il-qgħad fit-tul

Ir-Rakkomandazzjoni tal-Kunsill ta’ Frar 2016 dwar l-integrazzjoni tal-persuni li ilhom qiegħda fis-suq tax-xogħol tat mandat lill-EMCO sabiex, flimkien mal-kontribut tan-Netwerk, jimmonitorja l-implimentazzjoni ta’ dan il-proċess.

Eżempju: Konferenza tan-Netwerk dwar l-integrazzjoni tal-persuni qiegħda fit-tul Fit-2 ta’ Ġunju 2016, in-Netwerk organizza Konferenza li laqqgħet flimkien rappreżentanti mill-PES, mit-tielet settur, mis-servizzi ta’ impjieg privati u msieħba oħra biex tiġi diskussa l-implimentazzjoni tar-Rakkomandazzjoni dwar il-persuni qiegħda fit-tul. Il-konferenza ffokat fuq l-għoti ta’ punti ta’ kuntatt uniċi permezz ta’ koordinazzjoni bejn l-aġenziji, it-tfassil u l-implimentazzjoni ta’ ftehimiet dwar l-integrazzjoni tax-xogħol u l-ħolqien ta’ sħubiji effikaċi għall-integrazzjoni tax-xogħol. Id-diskussjonijiet waqt il-konferenza taw lill-PES u lil partijiet interessati oħra opportunità biex jiskambjaw l-esperjenzi u jaqsmu l-għarfien espert. Dawn il-fora jippermettu lill-PES itejbu l-prestazzjoni u japprofondixxu l-kooperazzjoni ma’ organizzazzjonijiet imsieħba biex jiġu indirizzati kwistjonijiet kritiċi.

In-Netwerk fassal u adotta standards ta’ kwalità li jistabbilixxu aspettattivi minimi, intermedji u avvanzati għall-provvista ta’ faċilità għal punt uniku ta’ kuntatt għall-klijenti u għal ftehimiet dwar l-integrazzjoni tax-xogħol. Il-Kunsill Impjiegi, Politika Soċjali, Saħħa u Affarijiet tal-Konsumatur (EPSCO) approva dawn l-istandards ta’ kwalità. In-Netwerk wettaq ukoll riċerka biex jiġu identifikati l-aħjar prattiki fil-PES dwar l-intervent bikri ma’ u l-attivazzjoni tal-persuni qiegħda.

In-Netwerk ilu mill-bidu involut fl-iżvilupp tar-Rakkomandazzjoni dwar il-persuni qiegħda fit-tul, u ppreżenta rispons tan-Netwerk għall-konsultazzjoni dwar l-introduzzjoni tagħha.

Rifuġjati

Ħafna PES fl-Ewropa qed ikollhom joffru servizzi lil għadd dejjem jikber ta’ rifuġjati u, f’xi każijiet, lil persuni li jkunu qegħdin ifittxu asil. Għalkemm is-sitwazzjoni fl-Istati Membri tvarja ħafna, hemm ħafna sfidi komuni u possibiltajiet sinifikanti biex wieħed jitgħallem minn approċċi innovattivi madwar l-Ewropa. Il-Bord tan-Netwerk kien u għadu jiddiskuti s-sitwazzjoni tar-rifuġjati u l-prattiki tal-Istati Membri.

F’Ġunju 2016, in-Netwerk adotta l-kunsiderazzjonijiet ewlenin tiegħu dwar l-integrazzjoni tar-rifuġjati u tal-persuni li jkunu qegħdin ifittxu asil fis-suq tax-xogħol. Identifika erba' kwistjonijiet bħala ta’ importanza partikolari għall-integrazzjoni tar-rifuġjati u ta’ dawk li jkunu qegħdin ifittxu asil: il-lingwa, il-ħiliet u l-kwalifiki, sħubiji u istituzzjonijiet, u min iħaddem. Fl-2017 qiegħed jorganizza avveniment ta’ tagħlim reċiproku biex jiġu investigati l-prattiki tal-PES f’dawn l-oqsma.

Persuni b’diżabilità

L-integrazzjoni ta’ persuni b’diżabilità fis-suq tax-xogħol hija qasam li fuqu ilu jiffoka n-Netwerk. Kien ukoll il-prijorità tal-Presidenza Olandiża tal-UE fl-ewwel nofs tal-2016. Il-laqgħa tal-Bord tan-Netwerk ta’ Ġunju 2016 f’Amsterdam kienet opportunità biex jiġi eżaminat l-approċċ innovattiv u avvanzat tan-Netherlands. Fl-2016, in-Netwerk ippubblika wkoll dokument analitiku dwar id-diżabilità u l-integrazzjoni fis-suq tax-xogħol li rreveda l-inizjattivi politiċi riċenti u ħares lejn ix-xejriet ewlenin ta’ għajnuna sabiex persuni b’diżabilità jsibu xogħol. Id-dokument silet minn eżempji minn Stati Membri fejn kien hemm riformi kbar fl-appoġġ mogħti lill-persuni b’diżabilità.